DA Den Europæiske Unions Tidende C 33/1

AFGØRELSE FRA DEN EUROPÆISKE TILSYNSFØRENDE FOR DATABESKYTTELSE (EDPS)

af 3. december 2015

om oprettelse af en ekstern rådgivende gruppe om de etiske dimensioner af databeskyttelse (»den rådgivende etikgruppe«)

(2016/C 33/01)

DEN EUROPÆISKE TILSYNSFØRENDE FOR DATABESKYTTELSE HAR —

under henvisning til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (1), særlig artikel 41, stk. 2, og artikel 46, litra e),

ud fra følgende betragtninger:

(1) Artikel 7 og 8 i Den Europæiske Unions charter om grundlæggende rettigheder samt artikel 16 i traktaten om Den Europæiske Unions funktionsmåde sikrer respekten for privatliv og familieliv og beskyttelsen af personoplysninger.

(2) I henhold til artikel 41, stk. 2, andet punktum, i forordning (EF) nr. 45/2001 har EDPS til opgave at rådgive EU-institutioner og -organer samt de registrerede om alle spørgsmål vedrørende behandling af personoplysninger.

(3) I artikel 46, litra e), i forordning (EF) nr. 45/2001, som nærmere uddybet i artikel 38, stk. 1, i forretningsordenen for Den Europæiske Tilsynsførende for Databeskyttelse af 17. december 2012 (2), fastsættes det, at EDPS skal overvåge udviklingen i informations- og kommunikationsteknologier og identificere nye tendenser med potentiel betydning for databeskyttelsen.

(4) Teknologiske fremskridt, såsom big data-computing og maskinlæring, gør det muligt at indsamle og anvende personoplysninger på stadig mere uigennemsigtige og komplekse måder og udgør derfor væsentlige trusler for privatlivets fred og den menneskelige værdighed.

(5) EDPS sigter mod at sætte gang i en åben og informeret debat om digital etik, som gør det muligt for EU at opnå fordelene ved teknologien for samfundet og økonomien og samtidig styrker fysiske personers rettigheder og frihedsrettigheder, navnlig deres ret til privatlivets fred og databeskyttelse.

(6) I EDPS' udtalelse af 11. september 2015 — Mod en ny digital etik: Data, værdighed og teknologi — meddeles det, at der vil blive oprettet en rådgivende etikgruppe —

VEDTAGET DENNE AFGØRELSE:

Artikel 1

Genstand

1. Der oprettes herved en ekstern rådgivende gruppe om de etiske dimensioner af databeskyttelse (»den rådgivende etikgruppe«, også: »den rådgivende gruppe«).

2. Medlemmerne af den rådgivende gruppe udnævnes fra 1. februar 2016 til 31. januar 2018.

Artikel 2

Opgaver

1. Den rådgivende gruppe:

a) analyserer etiske dimensioner af databeskyttelse

b) forelægger efter anmodning henstillinger for EDPS

c) forelægger forskningsforslag, som fremmer tværfagligt samarbejde

d) udarbejder mindst to offentlige rapporter

e) inddrager andre eksperter i sit arbejde permanent eller på ad hoc-basis, når det er relevant, navnlig når disse andre eksperter kan tilføre yderligere viden og erfaringer, der ikke er repræsenteret i den rådgivende gruppe, herunder erfaringer inden for medicin, sundhed, finans, energi, politisk ledelse, politi eller sikkerhed

f) fremlægger antagelser for et kritisk publikum og måler resultatet af overvejelserne i den rådgivende gruppe i forhold til andre aktørers erfaringer.

2. Den rådgivende gruppes leverancer baseres på et sundt og stabilt grundlag med hensyn til viden, empiriske data og grundige undersøgelser.

3. EDPS fremlægger den rådgivende gruppes resultater for et bredt publikum i forbindelse med workshopper eller konferencer.

Artikel 3

Høring

EDPS kan høre den rådgivende gruppe om alle forhold vedrørende de etiske dimensioner af databeskyttelse.

Artikel 4

Medlemskab — udnævnelse

1. Den rådgivende gruppe består af højst seks fremtrædende personer med dokumenterede resultater inden for analyse og forskning på områder, der er relevante for de etiske dimensioner af databeskyttelse.

2. Medlemmerne udnævnes personligt.

3. Medlemmerne optræder helt uafhængigt og fri for faktiske eller potentielle interessekonflikter som følge af eventuelle forbindelser til offentlige eller private organisationer med en politisk eller økonomisk interesse i den rådgivende gruppes aktiviteter eller konklusioner.

4. De enkelte personer kan som betingelse for udnævnelse blive anmodet om at angive en eventuel tidligere eller nuværende tilknytning til de organisationer, der er omhandlet i stk. 3, når dette er relevant for at undgå interessekonflikter.

Artikel 5

Arbejdsmåde

1. Den rådgivende gruppe vælger en formand blandt sine medlemmer.

2. Foruden møder ved personligt fremmøde kan den rådgivende gruppe afholde møder ved hjælp af videokonferencer eller andre hensigtsmæssige kommunikationsteknikker.

3. Efter aftale med den rådgivende gruppe kan EDPS invitere eksterne eksperter, der er kvalificeret til at deltage i den rådgivende gruppes arbejde, permanent eller på ad hoc-basis.

4. Formanden kan også invitere observatører til at deltage i gruppens aktiviteter på ad hoc-basis.

5. Gruppens medlemmer samt indbudte eksperter og observatører skal overholde reglerne om tavshedspligt i artikel 45 i forordning (EF) nr. 45/2001. Formanden holder regelmæssigt EDPS orienteret om gruppens arbejde.

Artikel 6

EDPS' forpligtelser

1. Medlemmerne af den rådgivende gruppe udnævnes af EDPS efter en indkaldelse af interessetilkendegivelser og på grundlag af rådgivning fra et bedømmelsesudvalg.

2. EDPS varetager den rådgivende gruppes sekretariatsopgaver. En ansat hos EDPS udnævnes til sekretær for gruppen.

3. EDPS vedtager kommissoriet og forretningsordenen for den rådgivende gruppe.

4. EDPS stiller alle relevante oplysninger om den rådgivende gruppes aktiviteter til rådighed i et særligt afsnit på sit websted.

Artikel 7

Mødeudgifter

1. Der ydes ikke vederlag for det arbejde, der udføres af medlemmerne af den rådgivende gruppe.

2. Rejse- og opholdsudgifter for deltagerne i forbindelse med gruppens aktiviteter godtgøres af Den Europæiske Tilsynsførende for Databeskyttelse.

3. På de samme betingelser kan der ydes godtgørelse til indbudte eksperter og observatører, for så vidt sekretæren for den rådgivende gruppe bekræfter, at de nødvendige budgetmidler er til rådighed til deres deltagelse.

Artikel 8

Aktindsigt og behandling af personoplysninger

1. Offentligheden skal have adgang til dokumenter, som udarbejdes af den rådgivende gruppe, i overensstemmelse med principperne i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (3).

2. Personoplysninger indsamles, behandles og offentliggøres af EDPS i overensstemmelse med forordning (EF) nr. 45/2001.

Artikel 9

Ikrafttræden

Disse bestemmelser træder i kraft dagen efter deres underskrivelse og offentliggøres i Den Europæiske Unions Tidende.

Udfærdiget i Bruxelles, den 3. december 2015. Giovanni BUTTARELLI Den Europæiske Tilsynsførende for Databeskyttelse

(1) EFT L 8 af 12.1.2001, s. 1.

(2) EUT L 273 af 15.10.2013, s. 41.

(3) EFT L 145 af 31.5.2001. s. 43.